23. schôdza NR SR - 10.deň - B. popoludní
Dátum: 2024-12-09
Poslanec: Matovič, Igor (SLOVENSKO)
Druh vystúpenia: Vystúpenie v rozprave

100. Takže ďakujem pekne, pokračujem v tom úvodnom slove, ktorým som začal svoje vystúpenie. Navrhujeme vlastne teda v duchu, ako prezentoval Robert Fico, že teda ako bude konštruovaný konsolidačný balíček, že teda bude to v prvom rade bič na bohatších ľudí alebo bohatí ľudia doplatia na to a chudobní budú ešte na tom lepšie. To vieme všetci, že to pravda nie je. Nikto na konsolidačnom balíčku alebo ožobračovacom balíčku Roberta Fica nebude bohatší, všetci budú chudobní. Bohužiaľ, v prípade napríklad rodičovských dôchodkov to budú najmä rodičia detí pracujúcich na Slovensku, chudobní s nízkymi dôchodkami budú najviac okradnutí. Takže vôbec to neplatí, ale keďže tento princíp považujem osobne za správny, že keď sa majú uťahovať opasky, najviac by mali prispieť bohatí a najmenej by alebo by sa ich to vôbec nemalo dotknúť, chudobných ľudí. Tak navrhujeme tuto princíp, ktorý sa týka politických strán a financovania politických strán. Politické strany majú tri príspevky financovania. Tie, ktoré teda, samozrejme, žijú iba zo štátneho príspevku, a to je príspevok za voľby, myslím, že sa volá príspevok za hlasy, potom príspevok na činnosť a príspevok za neviem čo. Teraz akože jednoducho sú to tri, tri príspevky, ktoré postupne sa vyplácajú, za mandát, tak. Čiže príspevky za voľby, príspevok za hlasy a príspevok za mandát. Príspevok za voľby sa vypláca hneď po voľbách, príspevok na činnosť, ten sa vypláca priebežne počas celých štyroch rokov. Príspevok za mandát sa de facto tiež vypláca štyrikrát za teda tie štyri roky, lebo sa vypočítava podľa počtu poslancov, ktorých politická strana získala v parlamente. Inak to znamená, keďže máme pomerný volebný systém, keď strana získa nejaké percentá hlasov, plus, mínus trošku väčšie percento poslancov má v parlamente, lebo teda niektoré politické strany prepadnú, ale inak povedané, čím viac politická strana získa percent alebo hlasov vo voľbách, tým má vyšší príspevok dokopy zo štátneho rozpočtu. A je to viac menej, povedzme si, lineárne alebo priamoúmerné od výsledku, ktorý tá politická strana získa. Jediná disproporcia tam je príspevku na mandát, kedy pri tuším prvých 20-tich poslancoch je 30-násobok priemernej mzdy a potom ďalej je to už len 20-násobok priemernej mzdy a tam to trošku robí rozdiel. A veľmi zjednodušene môžeme hovoriť, že rozdiel medzi politickými stranami, keď jedna strana získa 25 % a druhá strana 5 %, veľmi zjednodušene tá, ktorá získa 25 %, dostane aj od štátu päťkrát viac ako tá, ktorá získala 5 %. Preto a teda my navrhujeme, po prvé navrhujeme princíp, aby ku konsolidácii prispeli aj samotné politické strany. Za naše hnutie SLOVENSKO také jediné poctivé protikorupčné hnutie a jediné politické hnutie, ktoré vylučuje akúkoľvek spoluprácu, aj vylučovalo akúkoľvek spoluprácu alebo kolaboráciu so súčasnými vládnymi stranami, sme pripravení sa podieľať na konsolidácii formou príspevku z nášho štátneho príspevku, ktorý dostávame od štátu, lebo to považujeme za správne. Boli by sme zároveň veľmi radi, aby aj ostatné politické strany podporili tento návrh zákona a zaviedli sme tento solidárny príspevok, ktorým všetky politické strany v parlamente prispejú do konsolidačného balíčka, lebo teda verím tomu, že tým, že prispejú politické strany, o to menej budú musieť byť zodratí z kože ľudia, ale zároveň je to silné gesto voči ľuďom, že sme všetci na jednej lodi. A malo by to tak byť a nemali by sme sa tváriť, že politici budú odtrhnutí alebo politické strany budú odtrhnuté od života obyčajných ľudí, tak ako Fico so svojimi ministrami, kedy si on sám sebe zvyšuje plat o 100 % len tak, lebo si to môže dovoliť, lebo on tam to tlačítko má. Ukážme týmto gestom, že politické strany v parlamente Slovenskej republiky vedia prispieť do spoločnej kasy na konsolidáciu, na dlhy, ktoré tu spôsobilo 13 či 14 rokov vlád pod vedením Roberta Fica, kedy rozhadzovali peniaze na rôzne teda mnohomiliónové vily Kažimíra, Počiatka, Stromčeka a ostatných zločincov, ktorí rozkrádali naše spoločné peniaze, kedy pod drobnohľadom policajného prezidenta Tibora Gašpara sa neochraňovali obyčajní ľudia, ktorí prispievali do štátneho rozpočtu, ale ochraňovala sa mafia, ktorá tie peniaze rozkrádala zo štátneho rozpočtu. Čiže ukážme, že sme pripravení sa podieľať na konsolidácii a že sme pripravení za politické strany každý svojou, menšou alebo väčšou, troškou v závislosti od výsledku vo voľbách prispieť. Je to veľmi jednoduchý návrh zákona, bol by som veľmi rád, aby, aby tento návrh zákona našiel podporu. Teda veľmi zjednodušene, tá sadzba odvodu, ktorú navrhujeme, je 10 % zo sumy príspevkov prevyšujúcej 1 milión a neprevyšujúcej 2 mil. eur ročne a 50 % zo sumy prevyšujúcej 2 mil. eur ročne. Toto spôsobuje v podstate také progresívne nie zdanenie, ale teda progresívnu formu výpočtu tohto solidárneho odvodu. To znamená, že čím bohatšia politická strana, čím mala väčšie príspevky, tým by percentuálne z toho štátneho príspevku platila viac. Čím chudobnejšia, napríklad ja neviem, či mala najslabší výsledok, tuším mala SNS. Áno, tá by platila aj najmenší, skoro žiadny príspevok, ale naozaj zohľadňuje ten náš návrh to, že nie, že kto je to, aká politická strana, ale aby to bolo v duchu, ako som povedal na začiatok, aby bohatší prispievali viac a chudobní menej. Ale, samozrejme, keďže sa týka to týka politických strán, aby každá politická strana prispela do spoločného, ešte raz ako som povedal, aby ľudia mali pocit aj teda reálny pocit, že aj politici sa chcú podieľať na konsolidácii, nie len oni. A druhá vec, aby sme ukázali ľuďom teda tú dobrú vôľu, že to chceme, že chceme byť súčasní tej jednej lode, na ktorej sa plavíme, a zároveň, keď tu prispejú politické strany, tak to, čo prispejú politické strany, Fico nebude musieť ukradnúť rodinám s deťmi. Ďakujem pekne.